April 2012 – WOORDSPEL
Jy swipe hom net…
April 26, 2012 April 26, 2012 Adele
Hoeveel van julle het ‘n kredietkaart? Of debietkaart. Of eintlik enige tipe van iets wat dit geweldig maklik maak om geld te spandeer, en dan eers later daarvan te onthou? Seker maar ons almal ne?
Ewe skielik as daai staat kom dan lyk daai nuwe hi-fi nie meer na so ‘n bargain nie. En hoekom kan ons nie maar voorgereg EN nagereg ook eet by die restaurant nie, ons het mos ‘n kaart.
Eintlik gebruik ek dit meer vir die veiligheid. As ek daai R2000 item gaan koop, gaan ek dit nie doen in R10 note nie. Ek gaan my kaart gebruik. In fact, ek gaan nie eers my R15 middagete by Kerkplein se Shoprite koop met kontant nie. ‘n Mens se lewe is deesdae baie goedkoop, seker ook die enigste ding wat net al hoe cheaper raak.
En hier is ‘n tip, as jy weer gepla word deur ‘n plastiekhanger-verkoper in Durbanweg of ‘n swartsak-verkoper by jou deur, vra of hulle kaarte aanvaar. Of selfs die karwag! (evil grin) Alhoewel, een van die dae mag hulle dalk net sê ja!
Nou ek het ‘n hele beursie vol kaarte. En gladnie omdat ek baie geld het nie. Maar die een is American Express en die ander Visa, en die een ‘n kredietkaart en die ander ‘n debietkaart. En dan is daar nog die garagekaart ook. En dit is net die kaarte met geldwaarde. Ongelukkig het ek nie ‘n priceless Mastercard nie!
So kom ek agter dat die masjientjies waar jou kaart geswipe word feitlik almal verskil van mekaar. Party laat jou ‘n pin intik, ander vereis pin en handtekening, en as jy deur die tonnel gaan, dan hoef jy absoluut niks te doen nie, die geld val net so af van die kaart.
Maar so sien ek die Spar daar by ons het Nedbank masjientjies. En hulle is my absolute gunsteling! Ek betaal ook net met my debietkaart by hulle, want dan moet jy jou pin intik. Ek tik my pin in, en die volgende oomblik op die skermpie verskyn CORRECT!! Man, dit maak elke keer my dag! Ek kan hoor hoe daai klerk in die bank sit, en elke keer as iemand ‘n korrekte pin intik op een van daai masjientjies, dan klap hy sy hande saam, en skree CORRECT!!
Ja, ja ek weet, small things…